ddrg/super_eurlex huggingface dataset:
KIRJALLINEN KYSYMYS P-0958/02 esittäjä(t): Manuel dos Santos (PSE) komissiolle. Otan lentokenttä.



Virallinen lehti nro 229 E , 26/09/2002 s. 0164 - 0164



KIRJALLINEN KYSYMYS P-0958/02 esittäjä(t): Manuel dos Santos (PSE) komissiolle (28. maaliskuuta 2002) Aihe: Otan lentokenttä Portugalin hallitus on katsonut, että uuden kansallisen lentokentän rakentaminen on tärkeä ja ensiarvoinen seikka. Kannattavuus- ja sijaintitutkimusten jälkeen päätettiin, että lentokenttä sijoitettaisiin sadan kilometrin päässä Lissabonista sijaitsevalle Leirian alueelle Otan kuntaan. Kyseessä on strategisesti huomattavan tärkeä ja tunnustetusti merkittävä työmaa, jota varten tarvitaan vähintään 1 775 miljoonaa euroa. Portugalin valtio voi toteuttaa lentokentän rakentamisen vain Euroopan unionin rakennerahaston varojen avulla. Euroopan komission kanssa on jo sovittu rahoitushankkeesta. Portugalin poliittisella sektorilla on kuitenkin äskettäin esitetty mielipiteitä, jotka ovat vastaan tälle investoinnille osoitettua prioriteettia. On jopa ehdotettu, että yhteisön määrärahat voitaisiin suunnata uudelleen sosiaalipolitiikan rahoittamiseen. Voisiko Euroopan komissio kertoa minulle, - missä vaiheessa tämä sijoitushanke on parhaillaan komissiossa? - Onko Euroopan komissiota kuultu mahdollisuudesta siirtää tälle työmaalle varatut määrärahat sosiaalipolitiikkaan? - Mikä on komission arvio siitä, että tämä investointi voitaisiin rahoittaa liikenneyhteyksiä koskevan politiikan yhteydessä koheesiorahastosta? Michel Barnier'n komission puolesta antama vastaus (29. huhtikuuta 2002) Rakennerahastoista ei ole haettu yhteisrahoitusta Otaan rakennettavaa uutta lentokenttää varten. Komissio muistuttaakin parlamentin jäsentä siitä, että rahoitettavien hankkeiden valinta kuuluu yksinomaan jäsenvaltioiden toimivaltaan. Suunniteltu lentokenttä on kuitenkin sisällytetty kauden 20002006 Euroopan laajuisten liikenneverkkojen (TEN) monivuotisen toimenpideohjelman luetteloon. TEN-rahastosta rahoitettiin hankkeen ensimmäistä vaihetta, joka koostui toteutettavuustutkimuksesta ja lentokentän sijoituspaikan määrittämisestä. Komissio on myös sopinut Portugalin viranomaisten kanssa liikenteen alan viitekehyksestä kaudelle 20002006. Lentokenttien alalla on sovittu kolmesta päätavoitteesta: lentokenttien kapasiteetin lisäämisestä kysynnän kehittymisen mukaisesti, palvelujen tason parantamisesta ja turvallisuusvaatimusten tiukentamisesta. Kyseisen viitekehyksen mukaan koheesiorahastosta on rahoitettava ensisijaisesti rakenteellisia hankkeita, jotka edistävät Portugalin ja Espanjan sekä muun Euroopan välisen multimodaalisen yhteyden toteuttamista (ensisijainen hanke N:o 8). Lissabonin uuden lentokentän rakentaminen auttaa tämän tavoitteen mukaisesti lähentämään Portugalia muuhun Eurooppaan, kuten myös toiset hankkeet: nuolijunien käyttöönotto ja rautatieverkon uudenaikaistaminen, satamien yhteysverkon viimeisteleminen, logististen ja satamateknisten järjestelmien rakentaminen ja uudenaikaistaminen ja niin edelleen.
KIRJALLINEN KYSYMYS E-0145/02

esittäjä(t): Christine De Veyrac (PPE-DE) neuvostolle

(5. helmikuuta 2002)

Aihe: Uskonnonvapaus Vietnamissa

Euroopan parlamentti hyväksyi 5. heinäkuuta 2001 päätöslauselman uskonnonvapaudesta Vietnamissa. Päätöslauselmassaan Euroopan parlamentti kehotti Vietnamin hallitusta takaamaan kaikille Vietnamin kansalaisille oikeuden harjoittaa valitsemaansa uskontoa, mukaan lukien oikeus järjestää jumalanpalveluksia ja kokoontua vapaasti.

Isä Nguyen Van Ly tuomittiin 19. lokakuuta 2001 suljetuin ovin ja ilman oikeudenkäyntiä ja asianajajaa 15 vuodeksi vankeuteen harjoitettuaan uskontoaan Vietnamin viranomaisten antamasta kiellosta huolimatta. Vietnamin yhdistyneen buddhalaiskirkon ylin johtaja, Kunnianarvoisa Thich Huyên Quang, pidätettiin ja määrättiin kotiarestiin vuonna 1994, ja häntä pidettiin eristettynä poliisivalvonnassa. Hän oli vakavasti sairas, mutta hän ei voinut hakeutua hoitoon. Ollessaan matkalla hakemaan Thich Huyên Quangia viedäkseen tämän lääkäriin Saigoniin 31. toukokuuta 2001 Vietnamin yhdistyneen buddhalaiskirkon pääsihteeri, Kunnianarvoisa Thich Quang Dô, pidätettiin, ja hän joutui kotiarestiin.

On pahoiteltavaa, että Vietnamin viranomaiset ovat ryhtyneet edellä mainittuihin toimiin kyseisiä kunnioitettuja ja tunnustettuja uskonnollisia johtajia vastaan sekä useita muita henkilöitä vastaan siksi, että nämä ovat harjoittaneet uskontoaan. Edellä mainitut toimet ovat vastoin ihmisoikeuksia, Euroopan parlamentin 5. heinäkuuta 2001 antamaa päätöslauselmaa ja lukuisia Euroopan unionin ja kansainvälisen yhteisön Isä Nguyen Van Lyn, Kunnianarvoisien Thich Huyên Quangin ja Thich Quang Dôn puolesta esittämiä vetoomuksia.

Mihin toimiin neuvosto aikoo ryhtyä, jotta Euroopan parlamentin 5. heinäkuuta 2001 antamaa päätöslauselmaa kunnioitettaisiin?

Vastaus

(21. toukokuuta 2002)

Neuvosto on tietoinen siitä, että Euroopan parlamentti on huolissaan tästä sekä muista Vietnamin ihmisoikeusasioista. Se on välittänyt kyseiset huolet Vietnamin viranomaisille EYVietnam-yhteistyösekakomitean kokouksien puitteissa sekä yhteyksien kautta, jotka EU:n Hanoissa olevat edustustot ovat solmineet ulkoasianministeriön ja muiden asiaankuuluvien ministeriöiden ja elinten kanssa.
KIRJALLINEN KYSYMYS E-0823/02 esittäjä(t): Karl von Wogau (PPE-DE) komissiolle. Kasvinsuojeluaineiden turvallisuuden tutkiminen.



Virallinen lehti nro 205 E , 29/08/2002 s. 0221 - 0221



KIRJALLINEN KYSYMYS E-0823/02 esittäjä(t): Karl von Wogau (PPE-DE) komissiolle (25. maaliskuuta 2002) Aihe: Kasvinsuojeluaineiden turvallisuuden tutkiminen Onko komissio tietoinen siitä, että kuluttajat ja maanviljelijät ovat huolissaan siitä, että kasvinsuojeluaineiden turvallisuutta ei tutkita? Mihin mennessä komissio arvelee voivansa saattaa päätökseen turvallisuuden arvioinnin? Mitä mieltä komissio on tilanteen aiheuttamista kilpailun vääristymistä ja kuluttajien ja maanviljelijöiden huolestumisesta? Baden-Württembergin osavaltiossa on todettu kasvinsuojeluaineiden jäämiä useissa hedelmissä. Monet maanviljelijät ovat myöntäneet hankkineensa kasvinsuojeluaineita Italiasta, koska sikäläiset hinnat ovat vain seitsemäsosa tai joissakin tapauksissa vain kymmenesosa Saksan hinnoista. Nämä aineet eivät enää ole hyväksyttyjä Saksassa, mutta Italiasta niitä voi ostaa ongelmitta. Aineilla käsiteltyjen puiden ja pensaiden hedelmät voi saattaa markkinoille kaikissa jäsenvaltioissa, joten Saksan maatalous joutuu tässä tilanteessa muita heikompaan asemaan. Ensiksikin Saksassa ei saa käyttää kaikkia kasvinsuojeluaineita, mikä saattaa heikentää sadon laatua, ja toiseksi Saksassa hyväksytyt kasvinsuojeluaineet ovat huomattavasti kalliimpia. Lopputuotteet kilpailevat kuitenkin elintarvikemarkkinoilla suoraan muiden tuotteiden kanssa. David Byrnen komission puolesta antama vastaus (24. huhtikuuta 2002) Komissio on täysin tietoinen siitä, että kasvinsuojelutuotteiden tarkastelun olisi edettävä mahdollisimman nopeasti, jotta markkinoilla ei ole muita kuin kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY(1) korkeiden turvallisuusvaatimusten mukaisia tuotteita. Neuvostolle ja parlamentille kesäkuussa 2001 antamassaan kertomuksessa(2) komissio käsitteli viivästyksen syitä ja ehdotti toimenpiteitä tarkastelun saattamiseksi päätökseen vuonna 2008. Kilpailun vääristymiin liittyvien näkökohtien osalta komissio viittaa vastaukseen, jonka se antoi Werner Langenin esittämään kirjalliseen kysymykseen P-0567/02.(3) (1) EYVL L 230, 19.8.1991. (2) KOM(2001) 444 lopullinen. (3) EYVL C 160 E, 4.7.2002, s. 223.
KIRJALLINEN KYSYMYS E-0185/02 esittäjä(t): Carlos Carnero González (PSE) neuvostolle. Kolmen homoseksuaalin (Saudi Arabian kansalaisia) teloitus.



Virallinen lehti nro 205 E , 29/08/2002 s. 0088 - 0088



KIRJALLINEN KYSYMYS E-0185/02 esittäjä(t): Carlos Carnero González (PSE) neuvostolle (5. helmikuuta 2002) Aihe: Kolmen homoseksuaalin (Saudi Arabian kansalaisia) teloitus Tiedotusvälineissä oli ollut äskettäin uutinen, jonka mukaan kolme saudiarabialaista (Ali ben Hatan ben Saad, Mohamed ben Suleimaan ben Mohamed ja Mohamed ben Jalil ben Abdalá) on teloitettu pään katkaisulla. Kyseiset henkilöt tuomittiin kuolemaan syyllistymisestä homoseksuaalisuuteen. Uutinen osoittaa jälleen järkyttävästi, että Saudi Arabia rikkoo systemaattisesti perustavia ihmisoikeuksia, tässä tapauksessa vapautta valita sukupuolinen suuntautuminen, ja käyttää edelleen kuolemanrangaistusta. Nämä molemmat ovat täysin niiden arvojen vastaisia, jotka Euroopan unioni on määritellyt yhteisessä ulko- ja turvallisuuspolitiikassa. Miten neuvosto on reagoinut mainittuihin tapahtumiin? Mitä toimenpiteitä se on toteuttanut tai aikoo toteuttaa saadakseen Saudi Arabian hallituksen kunnioittamaan ihmisoikeuksia, mukaan luettuna homoseksuaalisten kansalaisten oikeudet, ja poistamaan kuolemanrangaistuksen? Vastaus (21. toukokuuta 2002) EU toimii aktiivisesti kuolemanrangaistuksen poistamiseksi kaikkialla maailmassa. Ihmisoikeusasioita, kuten kuolemanrangaistukseen liittyviä kysymyksiä, käsitellään Saudi-Arabian kanssa sekä kahdenvälisissä yhteyksissä että Persianlahden yhteistyöneuvoston kanssa käytävän poliittisen vuoropuhelun puitteissa, sillä Saudi-Arabia on sen jäsen.
KIRJALLINEN KYSYMYS P-0157/02

esittäjä(t): Fodé Sylla (GUE/NGL) neuvostolle

(29. tammikuuta 2002)

Aihe: Espanja: antiglobalisaatioyksikköjen ja tietokannan perustaminen

Useista eri lähteistä kantautuneiden tietojen mukaan Espanjan sisäministeriö olisi perustanut niin sanottuja antiglobalisaatioyksiköitä, joita on tarkoitus käyttää eri tapahtumissa Espanjan puheenjohtajakaudella vuoden 2002 ensimmäisellä puoliskolla. Erityisesti niiden tehtävänä on estää globalisaation vastaisissa mielenosoituksissa mahdollisesti syntyvät ongelmat.

Lisäksi sisäministeriö kuulemma valmistelee tietokantaa, joka sisältäisi tiedot useista henkilöistä, jotka osallistuivat Göteborgin, Genovan ja Barcelonan huippukokousten yhteydessä järjestettyihin mielenosoituksiin. Tietokanta sisältäisi Euroopan eri poliisiviranomaisten toimittamia tietoja, jotka koskevat edellä mainituissa kaupungeissa toteutetuista protestitoimista.

Espanjan tiedustelupalvelu on ilmoittanut seuranneensa viime joulukuusta lähtien globalisaatiota vastustavien liikkeiden Internet-sivustoja.

Pitääkö neuvosto edellä kuvatun tietokannan perustamista yksityisyyden suojaa koskevien yhteisön normien mukaisena?

Voiko neuvosto taata, että tietokantaan rekisteröidyt mielenosoittajat saavat tutustua henkilötietoihinsa? Miten tämä tutustuminen järjestettäisiin?

Yhteinen vastauskirjallisiin kysymyksiin P-0142/02, P-0152/02, P-0157/02, P-0180/02,P-0191/02 ja P-0205/02

(21. toukokuuta 2002)

1. Neuvosto kehottaa kiinnittämään huomiota Euroopan unionista tehdyn sopimuksen 33 artiklaan, jonka mukaan:

Tämän osaston (VI osasto: Määräykset poliisiyhteistyöstä ja oikeudellisesta yhteistyöstä rikosasioissa) määräyksillä ei rajoiteta niitä velvollisuuksia, joita jäsenvaltioilla on yleisen järjestyksen ylläpitämiseksi sekä sisäisen turvallisuuden suojaamiseksi.

2. Tietosuojan osalta todetaan, että kaikki 15 jäsenvaltiota ovat ratifioineet Euroopan neuvoston yleissopimuksen vuodelta 1981 yksilöiden suojelusta henkilötietojen automaattisessa tietojenkäsittelyssä.

3. Neuvoston ja jäsenvaltioiden hallitusten edustajien 13. heinäkuuta 2001 antamissa päätelmissä Eurooppa-neuvoston kokousten ja muiden vastaavien tilaisuuksien turvallisuudesta palautettiin mieliin Euroopan unionille asetettu tavoite pitää yllä ja kehittää unionia vapauteen, turvallisuuteen ja oikeuteen perustuvana alueena. Tällaisella alueella kansalaisilla on oltava oikeus ilmaista vapaasti mielipiteensä ja kokoontua rauhanomaisesti, eli oikeudet, jotka tunnustetaan Euroopan ihmisoikeusyleissopimuksessa ja näitä oikeuksia on voitava käyttää olosuhteissa, joissa heidän oma turvallisuutensa tai muiden kansalaisten tai omaisuuden turvallisuus ei ole uhattuna.

Samoissa päätelmissä korostettiin, että on tärkeää käydä rakentavaa vuoropuhelua yleisten mielenosoitusten järjestäjien ja isäntämaan viranomaisten välillä ja pitää yllä tiiviitä kansainvälisiä yhteyksiä erityisesti jäsenvaltioiden lainvalvontaviranomaisten kesken, sen varmistamiseksi, että tällaisia laillisia mielenosoituksia eivät hyödynnä tai käytä väärin muut tahot, joiden tarkoituksena on syyllistyä yksin tai yhdessä väkivallantekoihin.
KIRJALLINEN KYSYMYS P-1011/02 esittäjä(t): Alexandros Alavanos (GUE/NGL) komissiolle. Valtionapua saaneen Tipopiitiria Thivas -yrityksen toiminta.



Virallinen lehti nro 205 E , 29/08/2002 s. 0247 - 0247



KIRJALLINEN KYSYMYS P-1011/02 esittäjä(t): Alexandros Alavanos (GUE/NGL) komissiolle (5. huhtikuuta 2002) Aihe: Valtionapua saaneen Tipopiitiria Thivas -yrityksen toiminta Vastauksessaan edelliseen kysymykseeni (P-3402/01(1)), joka koskee asetusten (ETY) 355/77(2) ja 866/90(3) mukaisesti tukea saaneen Tipopiitiria Thivas -yrityksen toiminnan mahdollista lakkauttamista, komissio on ilmaissut kiinnostuksensa tämän yrityksen toimintaa kohtaan ja maininnut kääntyneensä kirjallisesti kreikkalaisten viranomaisten puoleen 23. marraskuuta 2001 pyytäen selityksiä ja toimia tilanteen korjaamiseksi yrityksen tavanomaisten toimintaedellytysten palauttamiseksi. Onko komissio saanut vastausta 23. marraskuuta 2001 päivättyyn kirjeeseensä, jolla se pyysi kreikkalaisia viranomaisia kiirehtimään kysymyksen ratkaisemista? Tietääkö komissio, onko menettely yrityksen toiminnan jatkamisen mahdollistamiseksi pantu alulle? (1) EYVL C 147 E, 20.6.2002. (2) EYVL L 51, 23.2.1977, s. 1. (3) EYVL L 91, 6.4.1990, s. 1. Franz Fischlerin komission puolesta antama vastaus (30. huhtikuuta 2002) Komissio ei ole vielä saanut Kreikan viranomaisilta virallista vastausta, eikä sille ole siten ilmoitettu kirjallisesti, onko Tipopiitiria Thivas -yrityksen toiminnan jatkamisen mahdollistavaa menettelyä aloitettu. Komissiolle on myös valitettu kyseisestä aiheesta, ja se käsittelee valituksen voimassa olevien menettelyjen mukaisesti. Komissio kuitenkin katsoo, että Kreikan oikeuslaitoksen, jonne riita-asia on toimitettu, olisi annettava siitä päätöksensä.
KIRJALLINEN KYSYMYS P-0112/02 esittäjä(t): Emilio Menéndez del Valle (PSE) neuvostolle. Ministerineuvoston puheenjohtajan lausunnot palestiinalaisten infrastruktuurin tuhoamisen johdosta Israelissa.



Virallinen lehti nro 205 E , 29/08/2002 s. 0071 - 0071



KIRJALLINEN KYSYMYS P-0112/02 esittäjä(t): Emilio Menéndez del Valle (PSE) neuvostolle (22. tammikuuta 2002) Aihe: Ministerineuvoston puheenjohtajan lausunnot palestiinalaisten infrastruktuurin tuhoamisen johdosta Israelissa Lehtitietojen mukaan Lähi-idän kiertomatkalla oleva Euroopan unionin neuvoston puheenjohtaja Piqué on lausunut, että EU on arvioimassa Israelin armeijan hyökkäyksissä palestiinalaisalueille aiheutuneita vahinkoja. Nämä vahingot ovat kohdistuneet yhteisön tai jäsenvaltioiden tuella rakennettuun palestiinalaishallinnon infrastruktuuriin, esimerkiksi Gazan lentokenttään, joka maksoi 42,6 miljoonaa euroa, joista Espanja rahoitti 28,2 miljoonaa euroa. Mikä on puheenjohtajavaltiona toimivan Espanjan kanta siihen, onko mahdollista ja kannatettavaa vaatia Israelilta vahingonkorvauksia Euroopan ja Espanjan veronmaksajien rahoilla rakennettujen ja Palestiinan yhteiskunnan kehitykselle välttämättömien rakenteiden tuhoamisesta? Vastaus (13. toukokuuta 2002) Neuvosto on ilmaissut vakavan huolensa siitä, että palestiinalaisalueilla on tuhottu infrastruktuureja ja muita rakenteita, joiden tarkoituksena on edistää Palestiinan taloudellista, sosiaalista ja humanitaarista kehitystä ja joiden rahoitukseen myös Euroopan unioni ja muut tuenantajat ovat osallistuneet. Euroopan unioni on kehottanut Israelin hallitusta lopettamaan tällaiset toimet ja katsoo oikeudekseen vaatia korvauksia sopivissa yhteyksissä. EU:n Palestiinan kehityshankkeisiin antaman tuen tarkoitus on helpottaa palestiinalaisten vaikeaa sosioekonomista tilannetta ja edistää näin Lähi-Idän rauhanprosessia. Tilanteen kärjistäminen tai palestiinalaishallinnon edellytysten heikentäminen terrorismin torjunnassa ei voi olla Israelin etujen mukaista.
KIRJALLINEN KYSYMYS E-0385/02 esittäjä(t): Bernard Poignant (PSE) komissiolle. Virkistyskalastus.



Virallinen lehti nro 205 E , 29/08/2002 s. 0129 - 0129



KIRJALLINEN KYSYMYS E-0385/02 esittäjä(t): Bernard Poignant (PSE) komissiolle (21. helmikuuta 2002) Aihe: Virkistyskalastus Euroopan parlamentti on antanut osana yhteisen kalastuspolitiikan uudistamista mietintönsä vihreästä kirjasta (A5-0470/2001). Missään ei ole tässä yhteydessä mainittu virkistys- tai vapaa-ajan kalastusta. Tätä harrastusmuotoa ei ole mainittu myöskään vihreässä kirjassa. Kuitenkin vaikuttaa siltä, että virkistyskalastuksella on suuri vaikutus rannikkoalueiden talouselämään ja että virkistyskalastajien meriympäristön tuntemus on varsin merkittävä. Onko komissio jo alkanut tutkia virkistyskalastuksen sosioekonomista asemaa Euroopan unionissa? Jos ei, aikooko komissio esittää, että tällainen tutkimus aloitettaisiin? Millaisen aseman komissio suunnittelee antavansa virkistyskalastukselle? Franz Fischlerin komission puolesta antama vastaus (11. maaliskuuta 2002) Komissio on tietoinen virkistyskalastuksen huomattavasta vaikutuksesta rannikkoalueiden taloudelliseen ja sosiaaliseen tilanteeseen. Tietyillä alueilla virkistyskalastus täydentää myös arvokkaalla tavalla perinteistä kalastusta ja tuo asukkaille erittäin tärkeitä taloudellisia resursseja. Samalla on myönnettävä, että vapaa-ajan kalastuskäytännöt vaihtelevat huomattavasti eri alueilla. Siksi vaikuttaa vaikealta ehdottaa koko yhteisön kattavaa toimintakehystä, jossa eri kalastusmuodot olisivat kaikki mukana. Komission käsityksen mukaan, joka on täsmennetty myös yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetussa neuvoston asetuksessa (ETY) N:o 3760/92(1), on ensisijaisesti jäsenvaltioiden asiana valvoa, että muu kuin ammatillinen toiminta tapahtuu johdonmukaisesti kalavarojen hallinnan kanssa. Koska eri alueiden tilanteet ovat varsin erilaisia, komissio ei ole katsonut aiheelliseksi tehdä tutkimusta vapaa-ajan kalastuksesta. Kuten se on jo selvittänyt yhteisön kalastusjärjestöjen vastuuhenkilöille, tällaiset erittäin kalliit tutkimukset eivät kuitenkaan johda toimintakelpoisiin päätelmiin. (1) EYVL L 389, 31.12.1992.
KIRJALLINEN KYSYMYS E-1291/02 esittäjä(t): Alejandro Cercas (PSE) komissiolle. Aguilar de Campoossa (Palencia, Espanja) sijaitsevan Fontanedan keksitehtaan sulkeminen.



Virallinen lehti nro 205 E , 29/08/2002 s. 0257 - 0258



KIRJALLINEN KYSYMYS E-1291/02 esittäjä(t): Alejandro Cercas (PSE) komissiolle (8. toukokuuta 2002) Aihe: Aguilar de Campoossa (Palencia, Espanja) sijaitsevan Fontanedan keksitehtaan sulkeminen Aguilar de Campoossa (Palencia) on vuodesta 1881 lähtien toiminut keksitehdas, joka on merkinnyt vaurauden lähdettä seudulle, joka sijaitsee tavoitteeseen 1 kuuluvalla alueella ja jolla on vakavia sosiaalisia, taloudellisia ja työllisyyteen liittyviä ongelmia. Tehtaan ja tuotemerkin, joka on ollut Espanjan tunnetuin tuotemerkki ja korkean laadun tae jo sukupolvien ajan, uusi omistaja on monikansallinen United Biscuits -yhtiö. Joitakin päiviä sitten se ilmoitti tehtaan sulkemisesta yllättävistä syistä ja tiedotti pyrkivänsä sen siirtämiseen, mikä on epäinhimillistä ja julmaa koko tälle alueelle. Tietääkö komissio tästä ongelmasta, joka on aiheuttamassa vakavia sosiaalisia ja yleiseen järjestykseen liittyviä ongelmia, sekä mahdollisista aloitteista tämän työllisyyttä heikentävän toimen estämiseksi? Anna Diamantopouloun komission puolesta antama vastaus (5. kesäkuuta 2002) Komissio pyytää kunnianarvoisaa jäsentä tutustumaan vastaukseen, jonka komissio antoi herra Rodriguez Ramosin esittämään suulliseen kysymykseen H-0312/02 kyselytunnilla parlamentin toukokuun 2002 ensimmäisellä istuntojaksolla(1). (1) Parlamentin keskustelut (toukokuu 2002).
KIRJALLINEN KYSYMYS E-0060/02 esittäjä(t): Camilo Nogueira Román (Verts/ALE) neuvostolle. Puheenjohtajavaltio Espanjan kanta Laekenin julistuksessa esitettyyn perussopimusten tarkistamiseen ja niiden muuttamiseen perustuslain muotoon.



Virallinen lehti nro 205 E , 29/08/2002 s. 0063 - 0063



KIRJALLINEN KYSYMYS E-0060/02 esittäjä(t): Camilo Nogueira Román (Verts/ALE) neuvostolle (25. tammikuuta 2002) Aihe: Puheenjohtajavaltio Espanjan kanta Laekenin julistuksessa esitettyyn perussopimusten tarkistamiseen ja niiden muuttamiseen perustuslain muotoon Mikä on puheenjohtajavaltio Espanjan kanta Laekenin julistuksessa esitettyyn perussopimusten tarkistamiseen ja niiden muuttamiseen perustuslain muotoon? Onko Espanja sitä mieltä, että uudistuksessa on syytä mennä niin pitkälle, että Euroopan unionille luodaan perustuslaki? Vastaus (13. toukokuuta 2002) Puheenjohtajavaltio vastaa kysymyksiin neuvoston puolesta. Neuvoston ei ole asianmukaista ilmoittaa näkemystään minkään jäsenvaltion kannasta perussopimusten tarkistamiseen ja niiden muuttamiseen perustuslain muotoon.
KIRJALLINEN KYSYMYS E-0544/02 esittäjä(t): Elly Plooij-van Gorsel (ELDR) komissiolle. Bioteknologian keksintöjen oikeudellisesta suojasta annetun direktiivin 98/44/EY täytäntöönpano.



Virallinen lehti nro 205 E , 29/08/2002 s. 0163 - 0164



KIRJALLINEN KYSYMYS E-0544/02 esittäjä(t): Elly Plooij-van Gorsel (ELDR) komissiolle (28. helmikuuta 2002) Aihe: Bioteknologian keksintöjen oikeudellisesta suojasta annetun direktiivin 98/44/EY täytäntöönpano Euroopan parlamentti antoi vuonna 1998 direktiivin 98/44/EY(1) bioteknologian keksintöjen oikeudellisesta suojasta. Euroopan yhteisöjen tuomioistuin piti perusteettomana Alankomaiden hallituksen esitystä kumota kyseinen direktiivi vuonna 2001 (asia C-377/98). Alankomaiden täytyy siten noudattaa yhteisön lainsäädännön velvoitteita. Alankomaiden lainsäätäjä (toinen kamari) on kuitenkin tähän asti kieltäytynyt ottamasta direktiiviä osaksi kansallista lainsäädäntöä, vaikka niin olisi täytynyt tehdä jo ennen 30. kesäkuuta 2000. Tämä on erittäin haitallista olemassa oleville ja aloitteleville bioteknologian alan yrityksille Alankomaissa ja Euroopassa. 1. Onko komissio tietoinen tästä tilanteesta? 2. Mihin toimenpiteisiin komissio aikoo ryhtyä, jotta Alankomaat noudattaisi sitä sitovia yhteisön määräyksiä ja panisi täytäntöön nopeasti ja täysimääräisesti edellä mainitun direktiivin? 3. Mitkä muut jäsenvaltiot eivät vielä ole ottaneet direktiiviä osaksi kansallista lainsäädäntöään? (1) EYVL L 213, 30.7.1998, s. 13. Frederik Bolkesteinin komission puolesta antama vastaus (30. huhtikuuta 2002) Arvoisa parlamentin jäsen kiinnittää komission huomion tietyissä jäsenvaltioissa ilmenneisiin ongelmiin, jotka koskevat biotekniikan keksintöjen oikeudellisesta suojasta 6 päivänä heinäkuuta 1998 annetun Euroopan parlamentin ja neuvoston direktiivin 98/44/EY täytäntöönpanoa. 1. Komissio on täysin tietoinen siitä, että direktiiviä 98/44/EY ei ole pantu täytäntöön eräissä jäsenvaltioissa. Komissio yhtyy arvoisan parlamentin jäsenen tekemiin huomioihin siitä, että jäsenvaltioiden on ehdottomasti välittömästi saatettava kyseinen direktiivi osaksi kansallista lainsäädäntöään, sillä täytäntöönpanon määräajasta on kulunut jo pitkä aika. Lisäksi direktiivin laillisuutta koskevat mahdolliset epäselvyydet on poistettu yhteisöjen tuomioistuimen hylättyä 9. lokakuuta 2001 direktiivin kumoamista koskevan kanteen. 2. Komissio haluaa muistuttaa, että se on lähettänyt 30. marraskuuta 2000 virallisen ilmoituksen jäsenvaltioille, jotka eivät siihen mennessä olleet saattaneet direktiiviä 98/44/EY osaksi kansallista lainsäädäntöään. On huomattava, että tämän menettelyn seuraava vaihe on perustellun lausunnon lähettäminen jäsenvaltioille, jotka eivät ole tiedottaneet kansallisista täytäntöönpanotoimista. 3. Viisi jäsenvaltiota on tähän mennessä saattanut direktiivin 98/44/EY osaksi kansallista lainsäädäntöään: Tanska, Kreikka, Irlanti, Suomi ja Yhdistynyt kuningaskunta.